ΓΡΑΠΤΗ ΕΡΩΤΗΣΗ P-0598/99

υποβολή: Ilona Graenitz (PSE) προς την Επιτροπή

(3 Μαρτίου 1999)

Θέμα: Κλείσιμο των πυρηνικών σταθμών παραγωγής ηλεκτρικής ενέργειας Bohunice, Kosloduj και Ignalina

Οι πυρηνικοί σταθμοί παραγωγής ηλεκτρικής ενέργειας Bohunice στη Σλοβακία, Ignalina στη Λιθουανία και Kosloduj (μπλοκ 1-4) στη Βουλγαρία ανήκουν στα πλέον επικίνδυνα της Ευρώπης. Η Ευρωπαϊκή Επιτροπή αναφέρεται σε αυτά στην ανακοίνωσή της προς το Συμβούλιο και το Ευρωπαϊκό Κοινοβούλιο σχετικά με μέτρα στον τομέα της πυρηνικής ενέργειας για τα κράτη της Κεντρικής και Ανατολικής Ευρώπης που επιθυμούν να ενταχθούν στην ΕΕ και τα νέα ανεξάρτητα κράτη (COM(98)0134 τελ. της 31.1.1998) ότι δεν επιδέχονται εκ των υστέρων βελτιώσεις (κεφ. 5Α, σελ. 10).

1. Πιστεύει ακόμη η Ευρωπαϊκή Επιτροπή ότι τα εν λόγω πυρηνικά εργοστάσια δεν επιδέχονται βελτιώσεων και ότι θα πρέπει να τεθούν εκτός λειτουργίας;

2. Πότε προβλέπεται το κλείσιμο αυτών των τριών εργοστασίων;

3. Ποια μέτρα προτίθεται να λάβει η Επιτροπή στο πλαίσιο των αρμοδιοτήτων της για να επιταχύνει το οριστικό κλείσιμο αυτών των εργοστασίων;

4. Υπάρχει σκέψη σύνδεσης της ένταξης αυτών των κρατών στην Ευρωπαϊκή Ένωση με το ενδεχόμενο κλείσιμο των εν λόγω εργοστασίων, όπως το ανέφερε ο Επίτροπος Παπουτσής στην Ignalina (πρβλ. European Voice 11-17.2.1999, σελ. 9);

5. Θεωρεί η Ευρωπαϊκή Επιτροπή ως απαραίτητο, ιδίως ενόψει της διεύρυνσης να ισχύσουν ενιαία πρότυπα ασφαλείας;

6. Εάν ναι, πιστεύει η Επιτροπή ότι υπάρχει πιθανότητα να θεσπίσει παρόμοια πρότυπα ασφαλείας στα επόμενα έτη;

Απάντηση του κ. van den Broek εξ ονόματος της Επιτροπής

(31 Μαρτίου 1999)

1. Η Επιτροπή εξακολουθεί να πιστεύει ότι οι πυρηνικοί αντιδραστήρες Ignalina 1-2, Kozloduy 1-4 και Bohunice V1 ανήκουν στο είδος εκείνο των αντιδραστήρων οι οποίοι δεν μπορούν να αναβαθμιστούν ώστε να φθάσουν, σε λογικό κόστος, τα επίπεδα ασφαλείας σύμφωνα με τους στόχους και τις εφαρμοζόμενες πρακτικές στη Δυτική Ευρώπη, και οι οποίοι θα πρέπει να κλείσουν και να τεθούν εκτός λειτουργίας.

2. Η Επιτροπή θεωρεί ότι οι ημερομηνίες κλεισίματος των εν λόγω αντιδραστήρων θα πρέπει αφενός να καθοριστούν με βάση τις προτεραιότητες των εταιρικών σχέσεων για την προσχώρηση και τις απαιτήσεις της συμφωνίας για το λογαριασμό ειρηνικής ασφάλειας και αφετέρου να αποτελέσουν μέρος των συνολικών ενεργειακών στρατηγικών τις οποίες οι χώρες αυτές πρέπει να χαράξουν και να εφαρμόσουν.

3. Η Επιτροπή διεξάγει επί του παρόντος διαβουλεύσεις με τις κυβερνήσεις των αντιστοίχων χωρών με σκοπό να τις βοηθήσει ώστε να αναπτύξουν τις κατάλληλες ενεργειακές στρατηγικές, ενώ παράλληλα συνεργάζεται στενά με διεθνείς χρηματοδοτικούς οργανισμούς για να βοηθήσει στην ανάπτυξη χρηματοδοτικών προγραμμάτων τα οποία θα αποτελέσουν τη βάση της διεθνούς χρηματοδοτικής ενίσχυσης. Η χρηματοδοτική συμμετοχή της Επιτροπής θα καθοριστεί μετά από σύναψη ικανοποιητικών συμφωνιών.

4. Η Επιτροπή θα μεριμνήσει ώστε η πυρηνική ασφάλεια να εξακολουθεί να αποτελεί θέμα ύψιστης προτεραιότητας. Κατά το διάλογό της με τις κυβερνήσεις των υποψηφίων χωρών στο πλαίσιο των εταιρικών σχέσεων για την προσχώρηση, καθώς επίσης και κατά το διάλογο για τις ευρωπαϊκές συμφωνίες, η Επιτροπή θα ενθαρρύνει επίσης τις κυβερνήσεις να λάβουν τα κατάλληλα μέτρα στο συγκεκριμένο τομέα.

5.-6. Ο Διεθνής Οργανισμός Ατομικής Ενέργειας (ΔΟΑΕ) έχει χαράξει μια σειρά κατευθυντηρίων γραμμών στον τομέα της πυρηνικής ασφάλειας, τις οποίες αναπροσαρμόζει τακτικά. Το σύνολο αυτών των απαιτήσεων αποτελεί τη βάση για την προετοιμασία των κατάλληλων εθνικών κανόνων και προτύπων από κάθε χώρα. Η Επιτροπή προωθεί την εισαγωγή εθνικών κανόνων και πρακτικών ασφαλείας, στο μεγαλύτερο δυνατό βαθμό, ενώ παράλληλα βοηθά τις υποψήφιες χώρες στη θέσπιση των δικών τους κανονιστικών ρυθμίσεων στον εν λόγω τομέα, σύμφωνα με τις καλύτερες κοινοτικές πρακτικές.